I eftermiddag ringer det ud til efterårsferie for danske skoleelever. Inden da skal eleverne lige igennem en skoledag fyldt med bevægelse og fællesskab.

Mudderet løber ned ad kinderne, mens de kondisko, der en gang var hvide, nu er blevet brune. Det traditionsrige Skolernes Motionsdag er i dag skudt i gang på mange folkeskoler rundt om i Nordjylland. Det gælder også i Bindslev, hvor fire friske drenge fra Bindslev Skole står klar til start med deres mest slidte tøj. I år er motionsløbet i Bindslev nemlig med ekstra udfordringer. De fire drenge skal derfor, sammen med mange andre børn fra Bindslev plus yderligere 14 børn fra Julemærkehjemmet i Hobro, være klar på at blive våde og mudret, når de skal gennemføre løbet på den ekstreme forhindringsbane. Ruth K. Larsen fra Bindslev har stået for forhindringsbanen for fjerde år i træk. Hun garanterer, at børnene får en spændende oplevelse, med alt hvad det indebærer af mudder, snubletråd, vand, bildæk, skrotbiler, net, halmballer og meget mere. - De skal være beskidte. De har derfor fået at vide, at de skal tage sko på, der gerne må blive beskidte, og bukser, der i forvejen er slidte, siger Ruth K. Larsen. Især én udfordring vækker glæde hos børnene. - Her må vi ikke komme over snoren, så vi skal kravle under den og være i mudder hele vejen, siger Mikkel Dahlin, inden han kravler frem på albuerne i den mudrede mark. Til slut i løbet kan drengene få vasket noget af mudderet af, når de skal igennem endnu en våd fornøjelse. En brandbil fra Nordjyllands Beredskab har sprøjtet vand på en presenning, som børnene fra Bindslev skal glide hen ad. KFUM-spejderne i Bindslev giver en hånd med på dagen og laver bål, hvor børnene kan lave snobrød, som de kan nyde, når de har gennemført forhindringsbanen.